Беларуска-пакістанскія дачыненьні

**Белару́ска-пакіста́нскія дачыне́ньні** — двухбаковыя міжнародныя дачыненьні Беларусі і Пакістану.

На 2021 год Амбасада Беларусі ў Пакістане месьцілася на ўсходзе 1-га раёну Ісламабаду ў мікрараёне «Ф-6» па 4-й вуліцы (3-і квартал), д. 8. Амбасада працавала з панядзелка па пятніцу а 9:00—18:00. Стаўка консульскага збору за выдачу візы складала 60 эўра. У адпаведнасьці зь 245-м артыкулам Падатковага кодэксу Беларусі ад консульскага збору за разгляд хадайніцтва аб выдачы візы вызваляліся іншаземцы ў веку да 14 гадоў. Зь лістапада 2019 году ў Лагоры (правінцыя Панджаб) працаваў ганаровы консул Беларусі Валід Муштак.

Амбасада Пакістану ў Беларусі знаходзілася ў Цэнтральным раёне Менску па праспэкце Пераможцаў, д. 100. Ад 31 студзеня 2021 году ўсе візы выдавалі праз партал анлайн. Для грамадзянак і грамадзянаў Беларусі асабістая падарожніцкая віза ў Пакістан на тэрмін да 3-х месяцаў каштавала 35 даляраў ЗША.

## Гандаль
У 2007—2014 гадох двухбаковы гандаль вагаўся ў межах 50—120 млн даляраў ЗША за год. Пакістан быў адным з ключывых рынкаў для трактароў «Беларус» у Азіі, бо там штогод збывалі да 4000 трактароў. У 2011—2015 гадох абсяг таваразвароту скараціўся з 62 млн $ да 56 млн $, а беларускі экспарт з 48 млн $ да 43 млн $. У 2015—2020 гадох беларуска-пакістанскі гандаль складаў ад 50 да 65 млн даляраў за год. Зь Беларусі пастаўлялі трактары і грузавікі, калійныя ўгнаеньні і сынтэтычныя валокны, шыны і станкі, фталевы ангідрыд, газэтную паперу і сухія сумесі для дзіцячага харчаваньня. З Пакістану прывозілі рыс і гародніну, садавіну і скураныя вырабы, тканіну і тэкстыль, спортавы інвэнтар, хірургічныя інструмэнты і манікюрныя наборы. У лютым 2019 году беларуская прамысловая дэлегацыя на чале з намесьнікам міністра прамысловасьці Беларусі наведала Пакістан, у выніку чаго ўпершыню паставілі кар'ерны самазвал «БелАЗ» грузападымальнасьцю 45 тонаў для ТАА «Грыўз Пакістан» (Карачы, правінцыя Сынд).

## Культура
29 траўня 2015 году ўрады Беларусі і Пакістану заключылі Пагадненьне аб супрацы ў галіне навукі і тэхналёгіяў. Адначасна Нацыянальная акадэмія навук Беларусі і Пакістанская акадэмія навук зацьвердзілі Дамову аб навукова-тэхнічнай спрацы. Тады ж Міністэрства культуры Беларусі і Міністэрства інфармацыі, тэлерадыёвяшчаньня і народнай спадчыны Пакістану заключылі Пагадненьне аб супрацы ў галіне культуры. У жніўні 2015 году старшыня ўраду Пакістану  адкрыў у Менску 1-ы Фэст пакістанскага кіно. 11 жніўня 2015 году Міністэрства інфармацыі Беларусі і Нацыянальны кніжны фонд Пакістану падпісалі Мэмарандум па «Праекце перакладу і публікацыяў клясычных літаратурных твораў Беларусі і Пакістану».

11 лістапада 2015 году старшыня ўраду Беларусі Андрэй Кабякоў адкрыў Беларускі інфармацыйна-культурны цэнтар у Нацыянальнай бібліятэцы Пакістану. Цэнтар укамплектавалі кнігамі пра гісторыю, культуру і прыроду Беларусі, у тым ліку пра станаўленьне беларускай дзяржаўнасьці, палітычную і гаспадарчую будову грамадзтва. 3 кастрычніка 2016 году Беларускаму інфармацыйна-культурнаму цэнтру перадалі кнігі на ангельскай мове і ўсталявалі інтэрактыўны куб «Гарызонт». Адначасна стварылі Беларуска-пакістанскі цэнтар каардынацыі навукова-тэхнічнай і інавацыйнай супрацы, а ў Нацыянальным інстытуце сучасных моваў у Ісламабадзе адчынілі Цэнтар беларускай мовы і культуры. У лістападзе 2017 году Менскі дзяржаўны лінгвістычны ўнівэрсытэт заснаваў катэдру мовы ўрду. 13—21 сьнежня 2017 году ў Пакістане адбыўся 2-і Беларуска-пакістанскі форум маладых навукоўцаў. 25 лістапада 2019 году намесьнік міністра замежных справаў Беларусі Андрэй Дапкюнас перадаў Беларускаму інфармацыйна-культурнаму цэнтру ў Ісламабадзе шматтомнае факсімільнае выдыаньне «Кніжная спадчына Францыска Скарыны». У Менску традыцыйным стала правядзеньне пакістанскага «Фэстывалю манга».

## Мінуўшчына
3 лютага 1994 году ўрады Беларусі і Пакістану ўсталявалі дыпляматычныя дачыненьні. У лістападзе 2014 году ў Ісламабадзе адчынілі Амбасаду Беларусі ў Пакістане. 25 траўня 2015 году ў Ісламабадзе адкрыўся Беларуска-пакістанскі дзелавы і інвэстыцыйны форум, у якім бралі ўдзел кіраўнікі 25 беларускіх і 60 пакістанскіх прадпрыемстваў. Беларускія прадпрыемствы прадстаўлялі нафтаперапрацоўку і сельскую гаспадарку, машынабудаваньне і мэдыцыну, хімічную і лёгкую прамысловасьць Беларусі. У першы дзень Форуму кіраўнікі прадпрыемстваў заключылі кантракты на 42 млн даляраў. 28—29 траўня 2015 году адбыўся 1-ы афіцыйны візыт А. Лукашэнкі ў Пакістан. У ходзе візыку 29 траўня 2015 году Лукашэнка і старшыня ўраду Пакістану Наваз Шарыф падпісалі Ісламабадзкую дэклярацыю Беларуска-пакістанскага партнэрства. За час 2-дзённага візыту кіраўнікі ведамстваў Беларусі і Пакістану падпісалі каля 20 дамоваў і пагадненьняў. 10—12 жніўня 2015 году старшыня ўраду Пакістану Наваз Шарыф зрабіў 1-ы візыт у Беларусь, падчас якога 10 жніўня 2015 году заключылі Дамову аб сяброўстве і супрацы. Таксама сталічныя мэры падпісалі Пагадненьне аб усталяваньні пабрацімскіх сувязяў між Менскам і Ісламабадам. Да 11 жніўня 2015 году агульны лік пагадненьняў між Беларусьсю і Пакістанам, заключаных ад пачатку году, склаў каля 40.

9—11 лістапада 2015 году старшыня ўраду Беларусі Андрэй Кабякоў зладзіў афіцыйны візыт у Пакістан. У 10 лістапада Кабякоў сустрэўся са старшынёй пакістанскага ўраду Навазам Шарыфам і старшынёй Нацыянальнага сходу Пакістану Аязам Садыкам, а 11 лістапада — з пакістанскім прэзыдэнтам Мамнунам Хусэйнам. У ходзе візыту адбыўся 3-і Беларуска-пакістанскі дзелавы і інвэстыцыйны форум, падчас якога падпісалі кантракты на пастаўку беларускіх вырабаў на суму 55 млн даляраў. За 2015 году ўрады Беларусі і Пакістану падпісалі 58 пагадненьняў аб разьвіцьці супрацы. 4—6 кастрычніка 2016 году А. Лукашэнка паўторна наведаў Пакістан, дзе падпісаў Сумесную заяву са старшынёй ураду Пакістану Навазам Шарыфам. 5 кастрычніка бакі падпісалі Пратакол абмену ратыфікацыйнымі граматамі аб набыцьці моцы Дамовы аб сяброўстве і супрацы. Агулам за час візыту падпісалі каля 15 пагадненьняў і мэмарандумаў.

1—4 лютага 2017 году Беларусь наведаў старшыня Сэнату Пакістану Раза Рабані. 10—12 красавіка 2017 году старшыня Палаты прадстаўнікоў Беларусі Ўладзімер Андрэйчанка наведаў Пакістан. 16—19 сьнежня 2018 году ў Беларусь прыяжджаў старшыня Аб’яднанага камітэту начальнікаў штабоў Узброеных сілаў Пакістану Зубайр Махмуд Хаят. У чэрвені 2019 году на Саміце Шанхайскай арганізацыі супрацы ў Бішкеку (Кыргыстан) А. Лукашэнка сустрэўся са старшынёй пакістанскага ўраду Імранам Ханам. У лістападзе 2019 году Валіда Муштака прызначылі ганаровым консулам Беларусі ў Лагоры (правінцыя Панджаб). 17—19 сьнежня 2019 году адбыўся візыт у Пакістан памагатага міністра абароны Беларусі ў міжнароднай супрацы А.Л. Воінава. На 12 лютага 2021 году ўрады Беларусі і Пакістану падпісалі 77 пагадненьняў і мэмарандумаў аб узаемаразуменьні. 27 ліпеня 2021 году ў Менску адбылося 5-е кола кансультацыяў між Міністэрствамі замежных справаў Беларусі і Пакістану. У верасьня 2021 году А. Лукашэнка паўторна сутрэўся зь Імранам Ханам на саміце ШАС, які праходзіў у Душанбэ (Таджыкістан).

### Беларускія амбасадары
* Віктар Рыбак (2011—2014)
*  (2014—2020)
*  (зь 19 лістапада 2020 году)

### Пакістанскія амбасадары
* Масуд Раджа (5 жніўня 2015 — 22 студзеня 2018)
* Ліна Салім Моазам (чэрвень 2018 — травень 2019)
* Саджад Хайдэр Хан (з кастрычніка 2020 году)

## Крыніцы

## Вонкавыя спасылкі
* 
* 
* 
* 
** Прэс-рэлізы для Амбасады ў Беларусі

Катэгорыя:Двухбаковыя стасункі Беларусі
Катэгорыя:Двухбаковыя стасункі Пакістану